S-12/2013

Mál þetta, sem dómtekið var 27. mars 2013, er höfðað með ákæru lögreglustjórans á Eskifirði, útgefinni 23. janúar s.á., á hendur A-kk-þgf S-kk-þgf G-kk-þgf, [kt.], Borgargerði 8, Stöðvarfirði „fyrir umferðarlagabrot og brot gegn lögum um ávana- og fíkniefni, í Fjarðabyggð:

I.

Með því að hafa, föstudaginn 1. júní 2012, ekið bifreiðinni PN-023 undir áhrifum fíkniefna (tetrahýdrókannabínól í blóði mældust 3,7 ng/ml), vestur Búðaveg á móts við svonefndan Ós, skammt innan við kauptúnið á Fáskrúðsfirði, þar sem lögreglan stöðvaði aksturinn.

Telst þetta varða við 1. mgr., sbr. 2. mgr., 45. gr. a., sbr. 1. mgr. 100. gr. umferðarlaga nr. 50/1987, sbr. breytingarlög.

II.

Með því að hafa um nokkurt skeið fram til ofangreinds dags, í sölu- og dreifingarskyni, á heimili sínu að Borgargerði 8 á Stöðvarfirði, haft í vörslum sínum 547,58 grömm af þurrkuðum kannabislaufum og 26,95 grömm af Marihuana og ræktað 14 kannabisplöntur sem vógu samtals 1 kíló og 161,67 grömm, sem lögreglan fann þar við leit þann 1. júní 2012, ásamt peningaseðlum og ýmsum munum sem notaðir voru við ræktunina.

Telst þetta varða við og 2. gr., sbr. 5. og 6. gr., laga um ávana- og fíkniefni nr. 65/1974, sbr. breytingarlög og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. breytingarreglugerðir.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 1., sbr. 4. mgr. 102. gr. umferðarlaga nr. 50/1987, sbr. breytingarlög.

Þá er þess krafist, að gerðar verði upptækar framangreindar 14 kannabisplöntur, 547,58 grömm af þurrkuðum kannabislaufum, 26,95 grömm af Marihuana og 81 fræ af óþekktri tegund, sem hald var lagt á, sbr. 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar nr. 233/2001.

Jafnframt er, sbr. 7. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar nr. 233/2001, krafist upptöku á eftirtöldum munum sem notaðir höfðu verið eða ætlaðir voru til ólögmætrar ræktunar kannabisjurta og meðferðar fíkniefna, auk peningaseðla, sem taldir eru vera ágóði af fíkniefnasölu og lögreglan lagði hald á við rannsókn málsins:

Gróðurbakkar, 4 stk. (nr. í munaskrá, 362269).

Stórir gróðurpottar, 18 stk. (nr. 362270).

Gróðurhúsalampi, 1 stk. (nr. 362271).

Plöntunæring í 10 lítra brúsum, 3 stk. (nr. 362276).

Plöntunæring í mismunandi stórum brúsum, 17 stk. (nr. 362278).

Næringarmælir, tegund Essentilas, EC-Tester, 1 stk. (nr. 362279).

Næringarmælir, tegund Essentilas, PH mælir, 1 stk. (nr. 362280).

Stækkunargler, tegund Microscope LCD, 1 stk. (nr. 362281).

Viftur, tegund Exido og Bomann, 3 stk. (nr. 362283).

Litlar vökvadælur, 6 stk. (nr. 362308).

Stór plastpoki með rörum lagnaefni og tengjum, 1 stk. (nr. 362309).

Kassi með tveimur ljósum, stýringu, hitamælum, loftdælu, tengjum og tímarofum, 1 stk. (nr. 362310).

Loftsía, 1 stk. (nr. 362311).

Tvær fötur og tvær felligrindur. (nr. 362312).

Stórt plastbox með ýmsum búnaði, svo sem litlum plastboxum ofl., (nr. 362318).

Ræktunardagbók, sjá málskjal IV-34-1, 1 stk. (nr. 362325).

Kr. 200.000 í peningaseðlum. (nr. 362328).“

Með ákæru, dags. 11. febrúar 2013, höfðaði lögreglustjórinn á Eskifirði á ný mál á hendur ákærða „fyrir umferðarlagabrot með því að hafa laugardaginn 2. júní 2012, ekið bifreiðinni PN-023, undir áhrifum fíkniefna (tetrahýdrókannabínól í blóði mældust 3,6 ng/ml), vestur Norðfjarðarveg á móts við Grænafell í botni Reyðarfjarðar, þar sem lögreglan stöðvaði aksturinn“

Í ákæruskjali er brotið talið varða við 1. mgr. , sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, með síðari breytingum og er þess þar krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 1. sbr. 4. mgr. 102. gr. umferðarlaga nr. 50/1987, með síðari breytingum.

Mál vegna beggja framangreindra ákæra voru sameinuð 19. mars sl.

Um málsatvik er skírskotað til lýsinga í framangreindum ákærum. Í þinghaldi þann 5. mars sl. játaði ákærði brot sín skýlaust fyrir dóminum eins og þeim er lýst í báðum framangreindum ákærum, utan þess að hann neitaði að hafa ætlað til sölu eða dreifingar þær plöntur og önnur ávana- og fíkniefni sem fundust við húsleit á heimili hans, sbr. lið II í ákæru, dags. 23. janúar 2013. Ákærði kvaðst samþykkja upptökukröfu ákæruvaldsins utan þess að hann mótmælti upptöku á 200.000 krónum í peningaseðlum, stórum plastpoka með rörum og tengjum og stýringu, sbr. liði nr. 11, 12 og 17 í upptökukröfu ákæru, dags. 23. janúar 2012. Kom fram að rörin, tengin og stýringin hafi verið ætluð til nota á vegum lögmætrar starfsemi ákærða í öðru húsnæði og væru broti hans óviðkomandi.

Í þinghaldi 19. mars sl. var af hálfu ákæruvalds fallið frá því ákæruatriði að umræddar plöntur og ávana- og fíkniefni, sbr. lið II í ákæru, dags. 23. janúar 2013, hefðu verið ætluð til sölu eða dreifingar. Þá var fallið frá kröfu ákæruvaldsins um upptöku á 200.000 krónum í peningaseðlum. Var að þessu búnu farið með málið samkvæmt 164. gr. laga nr. 88/2008, um meðferð sakamála og var það tekið til dóms án frekari sönnunarfærslu er sækjandi og verjandi ákærða höfðu tjáð sig um lagaatriði og ákvörðun viðurlaga. Þykir með játningu ákærða, sem á sér fulla stoð í gögnum málsins, sannað að ákærði hafi gerst sekur um þá háttsemi sem greinir í ákæru, dags. 11. febrúar og í báðum liðum ákæru, dags. 23. janúar 2013, að teknu tilliti til framangreindrar breytingar sem á henni var gerð undir rekstri málsins. Eru brot ákærða rétt heimfærð til refsiákvæða í báðum ákærum.

Ákærði er 47 ára að aldri og hefur samkvæmt framlögðu sakavottorði ekki áður gerst brotlegur við refsilög. Hann hefur á öllum stigum málsins játað brot sín hreinskilnislega og horfir það til refsimildunar. Með hliðsjón af 77. gr. almennra hegningarlaga nr. 19/1940 og 8. mgr. 100. gr. umferðarlaga nr. 50/1987 þykir refsing ákærða hæfilega ákveðin fangelsi í 2 mánuði, en með hliðsjón af hreinum sakaferli ákærða verður fullnustu refsingarinnar frestað og fellur hún niður að liðnum 2 árum, haldi ákærði almennt skilorð 57. gr. almennra hegningarlaga nr. 19/1940, með síðari breytingum. Ennfremur verður ákærða, vegna þeirra umferðarlagabrota sem hann er hér sakfelldur fyrir, gert að greiða sekt að fjárhæð 280.000 krónur í ríkissjóð innan fjögurra vikna, en sæta ella fangelsi í 20 daga.

Þá verður ákærði, með vísan til þeirra ákvæða sem í báðum ákærum greinir, sviptur ökurétti í 18 mánuði, frá birtingu dómsins að telja.

Með vísan til 6. mgr. 5. gr. laga nr. 65/1974, um ávana- og fíkniefni og 2. mgr. 14. gr. reglugerðar nr. 233/2001, um ávana- og fíkniefni og önnur eftirlitsskyld efni, skulu gerðar upptækar þær kannabisplöntur, kannabislauf, marihuana og 81 fræ af óþekktri tegund, sem hald var lagt á við rannsókn málsins. Með vísan til 7. mgr. sömu lagagreinar og rannsóknargagna málsins þykja ekki efni til annars en að fallast jafnframt á kröfu ákæruvaldsins um upptöku allra þeirra haldlögðu muna sem fundust við húsleit á heimili ákærða og taldir eru upp í ákæru, dags. 23. janúar 2013, í tölusettum liðum nr. 1 til 16, þrátt fyrir mótmæli ákærða við upptöku sumra þessara muna. Fallið var frá kröfu um upptöku á 200.000 krónum í peningaseðlum skv. lið nr. 17, eins og fyrr greinir.

Með hliðsjón af niðurstöðu málsins og þrátt fyrir þá breytingu sem gerð var á ákæru undir rekstri málsins og áður var lýst, eru ekki efni til annars en að dæma ákærða til greiðslu alls sakarkostnaðar. Samkvæmt yfirlitum ákæruvalds, dags. 4. og 5. júlí 2012, sem studd eru gögnum, féll til kostnaður við rannsókn málsins sem nemur alls 234.665 krónum vegna sýnatöku, rannsókna, matsgerða og sendingarkostnaðar. Þóknun skipaðs verjanda ákærða, S-kk-ef Þ-kk-ef E-kk-ef hdl., þykir hæfilega ákveðin í einu lagi vegna starfa hans á rannsóknarstigi og fyrir dómi 263.550 krónur, að teknu tilliti til virðisaukaskatts. Samtals verður ákærða því gert að greiða 498.215 krónur í sakarkostnað.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, klukkan 15:00 þriðjudaginn 30. apríl 2013. Við dómsuppsögu var gætt ákvæðis 1. mgr. 184. gr. laga nr. 88/2008, um meðferð sakamála.

Dómsorð:

Ákærði, A-kk-nf S-kk-nf G-x-x, sæti fangelsi í 2 mánuði, en fullnustu refsingarinnar er frestað og fellur hún niður að liðnum 2 árum, haldi ákærði almennt skilorð 57. gr. almennra hegningarlaga nr. 19/1940, með síðari breytingum.

Ákærði greiði 280.000 króna sekt í ríkissjóð innan fjögurra vikna en sæti ella fangelsi í 20 daga.

Ákærði er sviptur ökurétti í 18 mánuði frá birtingu dómsins að telja.

Upptækar eru 14 kannabisplöntur, 547,58 grömm af þurrkuðum kannabislaufum, 26,95 grömm af Marihuana og 81 fræ af óþekktri tegund, sem lögreglan lagði hald á við rannsókn málsins. Jafnframt eru upptækir þeir haldlögðu munir sem taldir eru upp í ákæru, dags. 23. janúar 2013, undir töluliðum 1 til 16, sbr. tilvísanir í viðeigandi númer í munaskrá lögreglu.

Ákærði greiði sakarkostnað að fjárhæð 498.215 krónur, en þar af nemur þóknun skipaðs verjanda hans, S-kk-ef Þ-kk-ef E-kk-ef hdl., 263.550 krónum.

H-kvk-nf B-kvk-nf